|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Predkladaným materiálom sa zabezpečí **lepšia identifikácia** **národného zoznamu území európskeho významu (ÚEV) a tým aj ich právna ochrana.** ÚEV sú súčasťou európskej sústavy chránených území Natura 2000 v zmysle článku 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení (ďalej len „smernica o biotopoch“) podľa kritérií uvedených v prílohe III smernice o biotopoch a sú vymedzené pre ochranu biotopov z prílohy I a druhov z prílohy II k tejto smernici. Biotopy európskeho významu sú uvedené v prílohe 1 k vyhláške Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov; druhy rastlín európskeho významu, pre ktoré sa vymedzujú chránené územia, sú uvedené v prílohe 4 a druhy živočíchov v prílohe 5 k tejto vyhláške.  Hodnotenie vplyvov na jednotlivé zložky životného prostredia je nasledovné:   1. Organizmy - biota  |  |  | | --- | --- | | typ vplyvu | pozitívny, s priamym environmentálnym dopadom, trvalý | | veľkosť vplyvu | veľký | | rozsah vplyvu | ÚEV a okolité ekosystémy | | celkové hodnotenie environmentálnej významnosti vplyvu | významný, priaznivý |   V rámci Slovenska sú ÚEV vymedzené **pre 67 biotopov európskeho významu, 46 druhov rastlín a 89 druhov živočíchov európskeho významu,** ktorých areál síce presahuje osobitne chránené územia, ale práve ÚEV sú pre ich ochranu veľmi dôležité**.** Preto je lepšie sprístupnenie údajov o ÚEV jednoznačným prínosom pre plnenie cieľa Európskej únie na dosiahnutie priaznivého stavu týchto biotopov a druhov.  Ide o biotopy a druhy viazané na lesné, vodné, skalné či lúčne ekosystémy, výmerou najrozsiahlejšie sú lesné a travinné. Zabezpečenie ich priaznivého stavu je dosiahnuté aktívnym alebo pasívnym manažmentom, v závislosti od ekológie druhu a biotopu a od lokality. Niektoré z nich sú v podmienkach Slovenska relatívne bežné, avšak v rámci iných štátov Európskej únie (EÚ) sú vzácne. Sú to napr. biotopy bučín, podhorských kosných lúk, alebo z druhov motýľov spriadač kostihojový, obojživeľník kunka žltobruchá, či rastlina zvonček hrubokoreňový. Za prioritné biotopy európskeho významu (označené vyššie symbolom \*) sa označujú biotopy, ktoré sú na území EÚ ohrozené vymiznutím a za ochranu ktorých má EÚ osobitnú zodpovednosť. Medzi najvzácnejšie prioritné biotopy a druhy európskeho významu patria napr. penovcové prameniská, vnútrozemské slaniská, rašeliniskové lesy, alebo z rastlín kosienka karbincolistá, či zo živočíchov rak riavový, svišť vrchovský alebo zubor hrivnatý.   1. Voda  |  |  | | --- | --- | | typ vplyvu | pozitívny, s priamym environmentálnym dopadom, trvalý | | veľkosť vplyvu | veľký | | rozsah vplyvu | navrhované ÚEV a okolité ekosystémy | | celkové hodnotenie environmentálnej významnosti vplyvu | významný, priaznivý |   Priamy pozitívny vplyv sa predpokladá u lokalít vymedzených pre ochranu vodných biotopov európskeho významu a pre ochrany vodných živočíchov. Sú to napr. Vo 4 Nížinné až horské vodné toky s vegetáciou zväzu *Ranunculion fluitantis* a *Callitricho-Batrachion* (3260), Ls 1.4 Horské jelšové lužné lesy (\* 91E0), vydra riečna (*Lutra lutra)*, korýtko riečne (*Unio crassus)* a druhy vážok, mäkkýšov, obojživeľníkov, rýb a mihúľ*.* Rieky zaradené do ÚEV sú významné aj pre zadržanie vody v krajine, či pre zlepšenie ich kvality (napr. pri obmedzení používania chemických látok) v úzkom súlade s rámcovou smernicou o vode.   1. Horniny a pôda  |  |  | | --- | --- | | typ vplyvu | pozitívny, s nepriamym environmentálnym dopadom, trvalý | | veľkosť vplyvu | malý | | rozsah vplyvu | navrhované ÚEV a okolité ekosystémy | | celkové hodnotenie environmentálnej významnosti vplyvu | málo významný, priaznivý |   Predkladaný materiál sa výslovne nezaoberá problematikou ochrany hornín a pôdy, ale zachovanie či dosiahnutie priaznivého stavu predmetov ochrany v jednotlivých ÚEV pozitívne ovplyvní všetky zložky okolitého ekosystému vrátane pôd.   1. Ovzdušie  |  |  | | --- | --- | | typ vplyvu | pozitívny, s nepriamym environmentálnym dopadom, trvalý | | veľkosť vplyvu | malý | | rozsah vplyvu | navrhované ÚEV a ekosystémy | | celkové hodnotenie environmentálnej významnosti vplyvu | významný, priaznivý |   Cieľom predkladaného materiálu nie je ochrana ovzdušia, ale zachovanie či dosiahnutie priaznivého stavu predmetov ochrany v jednotlivých ÚEV pozitívne ovplyvní všetky zložky okolitého ekosystému vrátane ovzdušia. |
| **5.2 Bude mať predkladaný materiál vplyv na chránené územia a ak áno, aký?** |
| Účelom predkladaného materiálu nie je doplnenie nových ÚEV. Napriek tomu došlo v prípade niektorých lokalít k spresneniu hranice a k zvýšeniu stupňa ochrany, čo bolo predmetom desiatok prerokovaní s dotknutými subjektmi. V niektorých častiach ÚEV došlo naopak aj k zníženiu stupňa ochrany, pričom toto zníženie neovplyvní dosahovanie cieľov ochrany.  Tým, že sa ÚEV vo veľkej miere prekrývajú s národnou sústavou chránených území, ako aj územiami medzinárodného významu a chránenými vtáčími územiami (ktoré sú spolu s ÚEV súčasťou sústavy Natura 2000), bude mať ustanovenie národného zoznamu ÚEV pozitívny vplyv aj na uvedené chránené územia.   |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | Prekrývajúce sa územia národnej sústavy, ako aj územia medzinárodného významu a chránené vtáčie územia | | *celkové hodnotenie environmentálnej významnosti vplyvu* | významný, priaznivý | |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Ako je viditeľné aj z prehľadnej mapy v dôvodovej správe, viaceré ÚEV sú v prihraničných oblastiach. Niektoré z nich (napr. Dunaj, Ipeľ, Tatry, Beskydy) sú ÚEV v rámci oboch susediacich štátov EÚ, alebo na chránené územia za hranicou nadväzujú. Celkovo 52 ÚEV sa dotýka štátnej hranice SR. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Opatrenia na zmiernenie negatívneho vplyvu na životné prostredie nie sú potrebné, keďže predkladaný materiál navrhuje činnosti iba s pozitívnym vplyvom na životné prostredie. |